Sing-Akademie zu Berlin
Sing-Akademie zu Berlin, tysk musikinstitution grundlagt i 1791 af Carl Friedrich Christian Fasch. I 1829 stod hans efterfølger, Carl Friedrich Zelter, sammen med sin elev Felix Mendelssohn-Bartholdy for den første opførelse af Johann Sebastian Bachs Matthæuspassion siden komponistens død (1750). Denne opførelse dannede optakt til genopdagelsen af Bachs musik og dermed udgangspunkt for moderne musikvidenskab.
Sing-Akademie råder over et omfattende bibliotek af musikalier, som i 1945 af Den Røde Hær blev overført til Kyjiv, hvor det henlå indtil tilbageleveringen i 2001.
I forbindelse med den igangværende registrering er talrige værker, som enten var ukendte eller anset for tabte, dukket op. Blandt andet indgår en over 26.000 sider omfattende samling værker af tolv medlemmer af Bach-familien, desuden værker af Heinrich Biber (kantater, arier) og af Antonio Vivaldi (fragment af operaen Montezuma).